Ma verdrink glo baba in kookwaterDie ma verskyn weer in Mei in die hof. (Argieffoto: Unsplash) ŉ Ma van Rietfontein het in die Brits-landdroshof op ŉ aanklag van moord verskyn nadat sy glo haar pasgebore baba vermoor het. Lumka Mahanjana, streekswoordvoerder van die Nasionale Vervolgingsgesag (NVG) in Pretoria, sê Wendy Tapiwa Chipo (29), ŉ Zimbabwiese burger, het glo probeer om haar baba te aborteer. “Nadat die baba lewend gebore is, het sy haar [glo] in ŉ 20 liter-emmer vol kookwater gedruk. Sy het die lykie daarna in ŉ plastieksak gesit en die baba saam met ŉ vriendin in ŉ bos naby haar blyplek in Sunnyway Village in Rietfontein begrawe,” het Mahanjana gesê. “Sy het die vriendin gevra om nie ŉ woord te rep oor wat sy gedoen het nie.” Mahanjana sê ŉ week gelede kon die vriendin net nie meer die geheim hou nie en het sy die voorval by die polisie aangemeld en beamptes geneem na waar hulle die baba begrawe het. Chipo is Donderdag in die Pretoria-omgewing aangekeer. Sy het reeds in die hof verskyn waar sy intussen haar aansoek om borgtog laat vaar het. Die saak is tot Mei vir verdere ondersoek uitgestel.